Document ID: 32013D0723

KOMISJONI RAKENDUSOTSUS,
4. detsember 2013,
kolme liikmesriigi (Hispaania, Horvaatia ja Ühendkuningriik) riiklikele programmidele kalandussektori andmete kogumiseks, haldamiseks ja kasutamiseks 2013. aastal antava Euroopa Liidu rahalise toetuse kohta
(teatavaks tehtud numbri C(2013) 8498 all)
(Ainult hispaania-, horvaadi- ja ingliskeelne tekst on autentsed)
(2013/723/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. mai 2006. aasta määrust (EÜ) nr 861/2006, millega kehtestatakse ühenduse finantsmeetmed ühise kalanduspoliitika rakendamiseks ja mereõiguse valdkonnas, (1) eriti selle artikli 24 lõiget 1,
ning arvestades järgmist:
(1)
Määruses (EÜ) nr 861/2006 on sätestatud tingimused, mille alusel liikmesriigid võivad saada Euroopa Liidu toetust andmete kogumise ja haldamise riiklike programmidega seotud kulude katmiseks.
(2)
Kõnealused programmid tuleb koostada vastavalt nõukogu 25. veebruari 2008. aasta määrusele (EÜ) nr 199/2008 kalandussektori andmete kogumist, haldamist ja kasutamist käsitleva ühenduse raamistiku loomise ning ühise kalanduspoliitikaga seotud teadusliku nõustamise toetamise kohta (2) ning komisjoni määrusele (EÜ) nr 665/2008, (3) millega kehtestatakse määruse (EÜ) nr 199/2008 üksikasjalikud rakenduseeskirjad.
(3)
Bulgaaria,Taani, Saksamaa Itaalia, Läti, Leedu, Malta, Rumeenia, Sloveenia, Soome ja Rootsi ei ole muutnud oma 2011.-2013. aasta riiklikke programme 2013. aastaks. Rakendusotsusega C(2013) 4434 otsustas komisjon 2013. aastaks rahalise toetuse andmise kõnealusele 11 riiklikule programmile.
(4)
Belgia, Eesti, Kreeka, Prantsusmaa, Küpros, Madalmaad, Poola ja Portugal ei ole samuti muutnud oma 2011.-2013. aasta riiklikke programme 2013. aastaks. Iirimaa esitas oma 2013. aasta riikliku programmi tehtavad muudatused, mis võeti vastu komisjoni rakendusotsusega C(2013) 3533. Rakendusotsusega C(2013) 6255 otsustas komisjon 2013. aastaks rahalise toetuse andmise kõnealusele üheksale riiklikule programmile.
(5)
Hispaania esitas oma 2011.-2013. aasta riikliku programmi kalandussektori andmete kogumiseks, haldamiseks ja kasutamiseks vastavalt määruse (EÜ) nr 199/2008 artikli 4 lõigetele 4 ja 5. Kooskõlas sama määruse artikli 6 lõikega 3 kiideti kõnealune programm heaks 2011. aastal otsusega K(2011) 7645. Hispaania esitas oma riiklikku programmi tehtavad muudatused aastaks 2012 vastavalt määruse (EÜ) nr 199/2008 artikli 5 lõikele 2. Kooskõlas sama määruse artikli 6 lõikega 3 võttis komisjon kõnealused muudatused 2012. aastal vastu otsusega C(2012) 7499. Hispaania ei ole esitanud oma riiklikku programmi 2013. aastaks tehtavaid muudatusi.
(6)
Ühendkuningriik esitas oma riiklikku programmi tehtavad muudatused aastaks 2013 vastavalt määruse (EÜ) nr 199/2008 artikli 5 lõikele 2. Kooskõlas sama määruse artikli 6 lõikega 3 võttis komisjon kõnealused muudatused 2013. aastal vastu otsusega C(2013) 6325.
(7)
Horvaatia esitas oma riikliku programmi kalandussektori andmete kogumiseks, haldamiseks ja kasutamiseks ajavahemikul 1. juulist 2013 kuni 31. detsembrini 2013 vastavalt määruse (EÜ) nr 199/2008 artikli 4 lõigetele 4 ja 5. Kooskõlas sama määruse artikli 6 lõikega 3 kiideti kõnealune programm heaks komisjoni otsusega C(2013) 5854.
(8)
Hispaania, Ühendkuningriik ja Horvaatia on esitanud ka 2013. aastat hõlmavad aastaeelarve prognoosid vastavalt komisjoni määruse (EÜ) nr 1078/2008 (4) (millega kehtestatakse rakendusmääruse (EÜ) nr 861/2006 üksikasjalikud rakenduseeskirjad) artikli 2 lõikele 2. Komisjon hindas liikmesriikide aastaeelarvete prognoose vastavalt määruse (EÜ) nr 1078/2008 artiklile 4, võttes arvesse heakskiidetud riiklikke programme.
(9)
Määruse (EÜ) nr 1078/2008 artiklis 5 on sätestatud, et komisjon kiidab aastaeelarve prognoosi heaks ja otsustab igale riiklikule programmile Euroopa Liidu iga-aastase rahalise toetuse andmise määruse (EÜ) nr 861/2006 artiklis 24 sätestatud korra kohaselt ning määruse (EÜ) nr 1078/2008 artiklis 4 osutatud aastaeelarve prognooside hindamise tulemuste põhjal.
(10)
Määruse (EÜ) nr 861/2006 artikli 24 lõike 3 punktis b on sätestatud, et komisjoni otsusega määratakse kindlaks rahalise toetuse määr. Kõnealuse määruse artiklis 16 on sätestatud, et lähteandmete kogumise valdkonnas ei tohi Euroopa Liidu finantsmeetmed ületada 50 % liikmesriikide kuludest, mis tekivad seoses kalandussektori andmete kogumise, haldamise ja kasutamise programmi elluviimisega.
(11)
Käesolev otsus kujutab endast rahastamisotsust Euroopa Parlamendi ja nõukogu 25. oktoobri 2012. aasta määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) (5) artikli 84 lõike 2 tähenduses.
(12)
Käesoleva otsusega ettenähtud meetmed on kooskõlas kalanduse ja vesiviljeluse komitee arvamusega,
ON VASTU VÕTNUD KÄESOLEVA OTSUSE:
Artikkel 1
Igale liikmesriigile kalandussektori andmete kogumiseks, haldamiseks ja kasutamiseks 2013. aastal antava Euroopa Liidu rahalise toetuse maksimaalne üldsumma ja Euroopa Liidu rahalise toetuse määr on kehtestatud käesoleva otsuse lisas.
Artikkel 2
Käesolev otsus on adresseeritud Hispaania Kuningriigile, Horvaatia Vabariigile ning Suurbritannia ja Põhja-Iiri Ühendkuningriigile.
Brüssel, 4. detsember 2013

Labels: 12
2
15
6